Կապտավանք (Կապուտան)

Կապտավանք (Սուրբ Մինաս եկեղեցի), 14-րդ դարի հայ առաքելական եկեղեցի Կոտայքի մարզի Կապուտան գյուղում։ Գտնվում է գյուղի հյուսիսում՝ բլրի գագաթին։

Պատմություն 
Ըստ եկեղեցու 2-րդ հարկի արևմտյան պատի հյուսիսային եզրի՝ գետնին ընկած քարերից մեկի արձանագրությանը, որի վրա եղել է միայն տարեթիվը, եկեղեցին կառուցվել է 1349 թվականին։ Այդ մասին առաջին անգամ հիշատակվել է 1947 թվականին։

Եկեղեցին կանգուն է եղել մինչև 1920 թվականը։ Վերականգնողական աշխատանքներն իրականացվել են 1981-1983 թվականներին։

Կառույց 
Եկեղեցին իր կառույցի մեջ մեկտեղում է երեք տարբեր նշանակության շինություններ՝ դամբարան, եկեղեցի, զանգակատուն։ Հորինվածքով այն եռահարկ, աստիճանավոր կառույց է, և իր շարքի եկեղեցիների մեջ վերջին կառուցվածը։ Եղվարդ քաղաքի Սուրբ Աստվածածին եկեղեցին (1321թ․), Նորավանքի Բուրթելաշեն Սուրբ Աստվածածինը (1339թ․) և Գոշավանքի համահորինվածք եկեղեցին փոքր-ինչ ավելի վաղ ժամանակների կառույցներ են։

Համահորինվածք մյուս երեք եկեղեցիներից Սուրբ Մինաս եկեղեցին տարբերվում է արտաքուստ աչքի ընկնող ավելի զուսպ լուծումներով, որտեղ հարդարանքի տարրերը հասցված են նվազագույնի։

Կապուտանցիները համբարձման տոնը նշում են Սուրբ Մինաս եկեղեցում։

Տես նաև 
 Կապուտանի պատմության և մշակույթի անշարժ հուշարձանների ցանկ
 Կապտավանք (Տավուշ)

Ծանոթագրություններ

Արտաքին հղումներ 
 Շողակաթ Հեռուստաընկերության հաղորդում Կապտավանքի մասին

14-րդ դարի հայկական վանքեր և եկեղեցիներ
Կոտայքի թեմի վանքեր և եկեղեցիներ